ઉત્તરપ્રદેશમાં મુખ્યપ્રધાન અખિલેશ યાદવની સમાજવાદી પાર્ટી અને કોંગ્રેસ વચ્ચે થયેલા ગઠબંધનથી મુસ્લિમ મતદારોમાં એક રીતે ઉત્સાહ જોવા મળી રહ્યો છે. કારણ કે યુપીના કુલ મતદારોમાંથી ૧૯.પ ટકા મુસ્લિમ મતદારો છે. જોકે બહુજન સમાજ પાર્ટીના વડા અને પૂર્વ મુખ્યપ્રધાન માયાવતીએ પણ આ વર્ગના મતદારોને આકર્ષવામાં કોઈ કસર છોડી નથી. તેમની પાસે દલિત વર્ગનો પૂરતો જનાધાર તો છે જ. ઉત્તરપ્રદેશમાં ર૦ ટકા દલિત મતદારો છે અને તેથી જ માયાવતીએ મુસ્લિમ મતદારોને તેમની પાર્ટી તરફ આકર્ષવા અનેક તરકીબ અજમાવી છે. ત્યારે એવી પણ ચર્ચા ચાલી રહી છે કે રાજ્યના ત્રિપાંખિયા જંગમાં માયાવતી મેદાન મારી જાય તેવી સંભાવના છે. તેથી જ તેમણે તેમની પાર્ટીમાં ૯૭ મુસ્લિમ ઉમેદવારને ટિકિટ ફાળવી છે. તેમાં કેટલાક આધુનિક વિચારસરણી ધરાવતા ઉમેદવારોનો સમાવેશ થાય છે.